Diari Oficial de la Generalitat Valenciana


Sumari del DOGV 9773, del 24-01-2024 (2023/13316)

RESOLUCIÓ de 14 de desembre de 2023, del secretari autonòmic de Presidència, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 4/2023, de 10 de març, del Consell, de modificació del Decret legislatiu 2/2015, de 15 de maig, del Consell, pel qual s'aprova el text refós de la Llei de cooperatives de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9773

Data del DOGV
:   24-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13071


Data del document
:   14-12-2023

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * cooperativa d'habitatges
    * reglament intern
    * cooperativa de consum
    * cooperativa de crèdit
    * cooperativa
    * cooperativa agrícola
    * legislació
    * economia social
    * Dret de societats

RESOLUCIÓ de 14 de desembre de 2023, del secretari autonòmic de Presidència, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 4/2023, de 10 de març, del Consell, de modificació del Decret legislatiu 2/2015, de 15 de maig, del Consell, pel qual s'aprova el text refós de la Llei de cooperatives de la Comunitat Valenciana. [2023/13187]  
  
  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquest secretari autonòmic disposa la publicació en el Diari Oficial de la Generalitat Valenciana de l'acord que es transcriu com a annex a aquesta resolució.  
  
València, 14 de desembre de 2023.- El secretari autonòmic de Presidència: Cayetano García Ramírez.  
  
  
ANNEX  
  
Acord de la Comissió Bilateral de Cooperació Administració General de l'Estat-Generalitat en relació amb el Decret llei 4/2023, de 10 de març, del Consell, de modificació del decret legislatiu 2/2015, de 15 de maig, del Consell, pel qual s'aprova el text refós de la Llei de cooperatives de la Comunitat Valenciana.  
  
La Comissió Bilateral de cooperació Administració General de l'Estat-Generalitat ha adoptat el següent acord:  
  
Primer. De conformitat amb les negociacions prèvies mantingudes pel grup de treball constituït en compliment del que es preveu en l'acord de la Comissió bilateral de cooperació Administració General de l'Estat-Generalitat, per a l'estudi i proposta de solució de les discrepàncies competencials manifestades en relació amb l'article únic del Decret llei 4/2023, de 10 de març, quant als articles 40, 99, 99 bis i 111 de l'annex únic «Modificació del Decret legislatiu 2/2015, de 15 de maig, pel qual s'aprova el text refós de la Llei de cooperatives de la Comunitat Valenciana», totes dues parts les consideren solucionades a causa dels següents compromisos i consideracions:  
  
  
a) Quant a l'article 99.1, totes dues parts coincideixen a interpretar que, en l'exercici de les potestats normatives i administratives del Govern de la Generalitat Valenciana, podrà resultar d'aplicació sempre que, en el cas concret, es complisquen els requisits perquè la prestació de serveis públics per part d'una cooperativa de serveis públics estiga exclosa de l'LCSP; i, especialment, quan es complisquen els requisits que estableix l'article 32 de l'LCSP.  
  
b) Respecte a l'article 99 bis, apartat 2, totes dues parts consideren solucionades les discrepàncies per raó del compromís que assumeix el Govern de la Generalitat Valenciana de promoure la corresponent modificació legislativa, de manera que el precepte tinga el següent tenor literal:  
«2. A l'efecte d'aquest article es consideraran activitats i serveis de primera necessitat els relatius a habitatge, salut, serveis socials, atenció a la dependència, la protecció i integració de grups socials vulnerables, els subministraments bàsics com l'aigua, l'electricitat i les telecomunicacions, l'educació, la cultura, l'esport, la mobilitat i el transport.  
  
Les cooperatives regulades en aquest article no tindran ànim de lucre en els termes que s'assenyalen en aquesta llei, es consideraran entitats d'iniciativa social als efectes previstos en la legislació sobre serveis socials inclusius de la Comunitat Valenciana i podran gaudir, sempre que es tracte de negocis jurídics exclosos de l'àmbit d'aplicació de la normativa bàsica sobre contractació, dels següents beneficis legals:  
  
a) Resultar adjudicatàries directes de concessions demanials o drets de superfície sobre patrimoni de les entitats locals per a desenvolupar les seues activitats.  
b) Ser beneficiàries directes de subvencions i ajudes públiques que compensen les seues obligacions de servei públic, dins del compliment de la normativa estatal i europea en matèria d'ajudes d'Estat.  
  
c) Accedir de manera preferent al crèdit i el finançament de les entitats públiques en condicions de mercat.»  
  
c) Quant a l'article 99 bis, apartat 3, totes dues parts consideren solucionades les discrepàncies per raó del compromís que assumeix el Govern de la Generalitat Valenciana de promoure la corresponent modificació legislativa, de manera que el precepte tinga el següent tenor literal:  
«3. Les administracions públiques podran fer una reserva de contractes relacionats amb les activitats i serveis de primera necessitat a la licitació a cooperatives i a altres operadors econòmics, conforme al que s'estableix en la legislació vigent sobre contractes del sector públic.»  
  
  
d) En relació amb l'article 99 bis, apartat 4, totes dues parts consideren solucionades les discrepàncies per raó del compromís que assumeix el Govern de la Generalitat Valenciana de promoure la corresponent modificació legislativa, de manera que el precepte tinga el següent tenor literal:  
«4. Quan no siga procedent la relació contractual emparada en la legislació de contractes del sector públic entre l'Administració i la cooperativa d'iniciativa social, per tractar-se d'un negoci jurídic exclòs de l'àmbit d'aplicació de la normativa bàsica estatal en matèria de contractació pública, la relació entre totes dues parts es formalitzarà en un conveni de col·laboració que establisca de manera objectiva les obligacions de servei públic imposades i els mecanismes de control pel que fa a aquestes que es reserva l'entitat local.»  
  
e) Respecte a l'article 111.2.e), el Govern de la Generalitat Valenciana es compromet a promoure la corresponent iniciativa legislativa a fi de suprimir aquest precepte.  
  
f) Quant a l'article 111.2.f), totes dues parts consideren solucionades les discrepàncies per raó del compromís que assumeix el Govern de la Generalitat Valenciana de promoure la corresponent modificació legislativa, de manera que el precepte tinga el següent tenor literal:  
  
«f. En els termes establits en la legislació de contractes del sector públic, la Generalitat Valenciana i les entitats locals es reservaran, a favor de les cooperatives i altres operadors econòmics, un percentatge dels seus contractes de prestació de serveis de caràcter social, cultural i de salut, incloent-hi els contractes de prestació de serveis sociosanitaris i d'atenció a persones en situació de dependència. En concret, es reservarà a la licitació la prestació d'aquells serveis esmentats quan, motivadament, es deixe constància en l'expedient de contractació que són aspectes essencials de la prestació a realitzar: (i) la proximitat i integració en el territori; (ii) la correcció de desigualtats socials, culturals o territorials; (iii) el foment de l'ocupació; i (iv) la inserció de persones en risc d'exclusió social.»  
  
  
g) Pel que fa a l'article 111.2.g), totes dues parts coincideixen a interpretar que, en l'exercici de les potestats normatives i administratives del Govern de la Generalitat Valenciana, el precepte podrà resultar d'aplicació sempre que, en el cas concret, es complisquen els requisits perquè la prestació de serveis públics per part d'una cooperativa de serveis públics estiga exclosa de l'LCSP; i, especialment, quan es complisquen els requisits que estableix l'article 32 de l'LCSP.  
  
  
h) Respecte a l'article 111.2.h), totes dues parts consideren solucionades les discrepàncies per raó del compromís que assumeix el Govern de la Generalitat Valenciana de promoure la corresponent modificació legislativa, de manera que el precepte tinga el següent tenor literal:  
  
«h) Les societats cooperatives que participen en els procediments de contractació o contracten efectivament amb les administracions públiques valencianes, en el supòsit d'exigir-se la constitució de garanties definitives, només hauran d'aportar el 25 % del seu import, tot això en els termes previstos en l'article 107.1 de la Llei estatal de contractes del sector públic, i sempre que es justifique adequadament en el plec de clàusules administratives particulars. Aquesta disposició només resultarà d'aplicació quan a la licitació pública únicament hagueren concorregut societats cooperatives.»  
  
i) Finalment, totes dues parts coincideixen a considerar que l'article 40 s'aplicarà i desenvoluparà, en l'exercici de les potestats normatives i administratives del Govern de la Generalitat Valenciana, de conformitat amb el que s'estableix en la legislació estatal i, en particular, de les competències exclusives de l'Estat en matèria processal en virtut de l'article 149.1. 6a de la Constitució.  
  
Segon. Per l'acord aconseguit, totes dues parts coincideixen a considerar resoltes les discrepàncies manifestades i conclosa la controvèrsia plantejada.  
  
Tercer. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979, de 3 d'octubre, del Tribunal Constitucional, així com inserir el present acord en el Boletín Oficial del Estado i en el Diari Oficial de la Generalitat Valenciana.